2 Februarie 2017 – Matteus 28:19 | ToekomsVenster
Ons almal het 'n veilige sone rondom ons. Min van ons hou daarvan ons gesteur te word in ons daaglikse op weg wees deur die wêreld. Ons het 'n ritme waarvolgens alles verloop.
Ons weet presies wat om te verwag en hoe om daarop te reageer. Roeping het die geneigdheid om ons uit te daag.
Ons word meermale gevra om ons plek van veiligheid prys te gee en God te vertrou op 'n nuwe en onbekende pad. Die enigste waarborg wat God vooraf gee is die belofte van sy teenwoordigheid.
Hy belowe dat ons in alle omstandighede van Hom sal ontvang wat ons nodig het ten einde ons opdrag uit te voer. Dit vra vertroue en moed. Dit vra dat ons bereid sal wees om risiko's te neem terwille van die Een wat roep. Die veiligste plek op aarde is in die Here se sorg.
Die grootste sekuriteit waarna 'n mens kan strewe le in gehoorsaamheid en vertroue. Soos God Abraham geroep het om die bekende in te ruil vir die belofte word ons ook somtyds geroep om afskeid te neem van die bekende omgewing waaraan ons gewoond geraak het.